CELEX: E2006P0005
Language: et
Date: 2006-11-15 00:00:00
Title: EFTA järelevalveameti 15. novembril 2006 Liechtensteini Vürstiriigi vastu algatatud hagi (Kohtuasi E-5/06)

29.3.2007   
            
            
               ET
            
            
               Euroopa Liidu Teataja
            
            
               C 72/48
            
         EFTA järelevalveameti 15. novembril 2006 Liechtensteini Vürstiriigi vastu algatatud hagi
   (Kohtuasi E-5/06)
   (2007/C 72/23)
   EFTA järelevalveamet, Rue Belliard 35, B-1040 Brüssel, keda esindavad Niels Fenger ja Arne Torsten Andersen, on algatanud 15. novembril 2006 EFTA kohtus hagi Liechtensteini Vürstiriigi vastu.
   Hageja taotleb, et kohus:
   
               1.
            
            
               otsustaks, et kohaldades abitustoetuse saamiseks Liechtensteinis elamise nõuet, on Liechtensteini Vürstiriik jätnud täitmata oma lepingulised kohustused, mis tulenevad EMP lepingu VI lisa punktis 1 viidatud õigusakti (nõukogu 14. juuni 1971. aasta määrus (EMÜ) nr 1408/71 sotsiaalkindlustusskeemide kohaldamise kohta ühenduse piires liikuvate töötajate, füüsilisest isikust ettevõtjate ja nende pereliikmete suhtes), nagu kohandatud EMP lepinguga selle protokolli nr 1 alusel, artikli 19 lõigetest 1 ja 2, artikli 25 lõikest 1 ja artikli 28 lõikest 1, ning
            
         
               2.
            
            
               kohustaks Liechtensteini Vürstiriiki kandma menetluskulusid.
            
         Õiguslik ja faktiline taust ning hagi toetuseks esitatud asjaolud:
   
               —
            
            
               Käesolevas asjas käsitletakse Liechtensteini abitustoetust (Hilflosenentschädigung), mis on mõeldud isikutele, kes vajavad pidevalt kolmandatelt isikutelt olulist abi või isiklikku tuge igapäevaülesannete täitmiseks. Toetust ei maksta lisaks muudele sotsiaalkindlustushüvitistele ning seda antakse sõltumata sissetuleku suurusest. Kõnealune toetus ei ole seotud varasemalt riigile tasutud maksudega, samuti ei eeldata selle saajalt mõne haiguse põdemist.
            
         
               —
            
            
               Liechtensteini seaduses on sätestatud, et toetuse saaja peab elama Liechtensteinis.
            
         
               —
            
            
               Liechtensteini abitustoetus on loetletud määruse 1408/71 lisas IIa (vt määruse artikli 4 lõike 2a punkt c ning artikkel 10a) kui mitteosamakseline rahaline eritoetus, mida ei saa kõnealuse määruse tähenduses maksta teise riiki.
            
         
               —
            
            
               EFTA järelevalveamet on aga seisukohal, et nimetatud toetus tuleks liigitada rahaliseks haigushüvitiseks (vt määruse artikli 4 lõige 1), mida saab maksta teise riiki vastavalt määruse artikli 19 lõigetele 1 ja 2, artikli 25 lõikele 1 ja artikli 28 lõikele 1.
            
         
               —
            
            
               Toetuse õige liigitamine on otsustava tähtsusega, sest sellest oleneb, kas Liechtensteini Vürstiriik peab maksma toetust taotlejatele, kes ei ela Liechtensteinis, kuid kes vastavad muidu määruses kehtestatud muudele asjaomastele tingimustele.